Nesten 1500 kunstnere har i år søkt seg til to stipendordninger som skulle erstatte garantiinntekten. Nå har regjeringen fjernet disse fra budsjettet. – En katastrofe, sier Norske Billedkunstnere.

KUNST

Regjeringens forslag til budsjett har skapt store bølger i Kunst-Norge etter at det ble lagt fram fredag. Kulturminister Thorhild Widvey (H) vil kutte 15 millioner kroner i kunstnerstipend neste år, noe som betyr at stipendene for etablerte kunstnere og seniorkunstnere skrotes. Disse foreslo de rødgrønne å innføre fra 2014 som erstatning for garantiinntekten, som er i ferd med å fases ut.

– Dette er en katastrofe for billedkunstnerne, og særlig for den grunnstammen av kunstnerskap i Norge som disse stipendene utgjør, sier Hilde Tørdal, styreleder i Norske Billedkunstnere.

Det er særlig utøvere innen visuell kunst som vil merke kuttet, ettersom denne gruppen har vært den største mottakeren av garantiinntekt. De nye stipendene var ment å utgjøre 13,8 millioner kroner i 2014, og skulle gis for ti år av gangen.

– Konsekvensen av å kutte langvarige stipender blir at grunnstammen av norske kunstnerskap forsvinner. Da mister man kontinuitet i feltet og gode forbilder, og det vil bli vanskeligere å hevde seg som nasjon. Man vil nok se en nedgang i den respekten og anerkjennelsen som norske billedkunstnere har fått internasjonalt, sier Tørdal.

Kutter stipender: • I sitt budsjettforslag for 2014 foreslår regjeringen å fjerne stipendordningene for etablerte kunstnere og seniorkunstnere. • Stipendene ble foreslått innført av den rødgrønne regjeringen, som en erstatning for garantiinntekten. • De rødgrønne foreslo å bevilge 13,8 millioner til ordningene. Det tilsvarer 53 stipender à 205.000 kroner.

– Ført bak lyset

Stipendene for etablerte kunstnere og seniorkunstnere er resultatet av en lang prosess med å finne ordninger som kunne erstatte garantiinntekten. Pengene som ble foreslått bevilget skulle gå til 53 stipender. Denne høsten har 1447 kunstnere søkt om å bli tatt opp i de to stipendordningene.

– Vi føler oss ført bak lyset. Dette er sløsing med all arbeidstida som har vært lagt ned i å skrive disse søknadene, sier Tørdal.

Hun mener forslaget ikke stemmer overens med Høyres politikk og at det framstår lite gjennomtenkt.

– Høyre sier de vil styrke aktørene i kulturlivet fra bunnen. Vi er alle små enkeltforetak som produserer kunst for hele landet. Vi får en svekket kulturstat som følge av denne politikken.

En provokasjon

Lise Stang Lund, styreleder i Norske Kunsthåndverkere, kaller kuttforslaget en provokasjon.

– Det har vært en lang og smertefull prosess å gå fra garantiinntekten til de nye ordningene som er en modernisering av denne. Kunstner-Norge har ventet lenge på dette. Det er ikke snakk om friske midler, men om penger som har gått til kunstnerne hele tiden, sier Stang Lund, som også er medlem av arbeidsutvalget til Kunstnernettverket.

Kunstner Anne Katrine Dolven har mottatt garantiinntekt siden 2000, og mener langvarige stipender har stor verdi.

– Stipend over tid gjør at man kan forske i feltet. Kunst og kultur er en av grunnpillarene i et samfunn, og skal ikke være avhengig av privat støtte, sier hun.

Hun poengterer at man som ung kunstner kan søke kortvarige arbeidsstipender, men at mer etablerte kunstnere lett faller utenfor.

– Når man er over førti eller femti år er man i en annen fase i et kunstnerskap. Kunnskapen og perspektivet man sitter med er svært viktige for nåtida og etterkommerne. Å hugge hodet av den forskningen de driver er katastrofalt for et land som Norge, som burde ha rett til å kunne kalle seg et kultursamfunn.

Skaper arbeidsplasser

Dolven mener stipendene ikke bare kommer den enkelte kunstneren til gode.

– Med en gang du gir et par hundretusen til en kunstner, kreerer han eller hun mange arbeidsplasser både til håndverkere, designere og til næringsliv på alle plan, sier hun.

Selv jobber Dolven for tida med en utsmykning av det nye kulturkvartalet i Bodø, til en kostnad av tre millioner kroner.

– Det meste av dette går tilbake til lokalt næringsliv. Gir man flere kunstnere stipender, kreerer det skattepenger og aktivitet i næringslivet på lokalt plan. Man må også se på dette i en samfunnsmessig sammenheng, sier hun.

Maler Håkon Bleken reagerer også sterkt på de foreslåtte nedskjæringene.

– Jeg synes selvfølgelig det er en gal prioritering av regjeringen. Så vidt jeg har forstått, dreier det seg om betraktelige summer for norske billedkunstnere. Det er utelukkende negativt for fremtiden, sier han til Klassekampen.

Krisemøte

I budsjettforslaget går regjeringen også inn for et kraftig kutt i Norsk kulturfond, og vil gi 62,1 millioner mindre enn det de rødgrønne opprinnelig foreslo. Det vil blant annet gå ut over prosjektstøtte innen billedkunst og kunsthåndverk.

– Det er et mønster i at regjeringen sier de skal støtte vekst og idéskaping nedenfra, mens de kutter i de ordningene som skaper det. Samtidig skjermer de de største institusjonene som kanskje best kunne tålt et kutt. Det er en merkelig prioritering, sier Lise Stang Lund i Norske Kunsthåndverkere. I går ettermiddag hadde Kunstnernettverket et krisemøte i forbindelse med kuttforslaget. Nettverket er en sammenslutning av tjue organisasjoner for skapende og utøvende kunstnere i Norge.

– Vi har stor tro på at vi klarer å stoppe det. Dette er ikke i tråd med ønsket politikk fra noen partier, bortsett fra Frp, sier Lund.

Hilde Tørdal i Norske Billedkunstnere varsler demonstrasjoner.

– Dette kuttet skal ikke skje. Det visuelle kunstfeltet har ikke vært et reelt satsingsområde under Kulturløftet, og det lider det allerede under. Det er veldig viktig at det ikke kuttes ut over dette, sier Lund.

mariv@klassekampen.no